Հրաշագեղ կառույցի տեխնիկական տվյալները տպավորիչ են. առաջին գծի երկարությունը 1150 մետր է: Այն ունի չորս նստելատեղով 73 բազկաթոռ: Ընթացքի առավելագույն արագության դեպքում՝ վայրկյանում մինչեւ 2,7 մետր, տեղ կարելի է հասնել 7,5 րոպեում: Ճոպանուղին անհրաժեշտության դեպքում կարող է նաեւ դեպի ետ աշխատել եւ ունի արգելակման երեք համակարգ, մեկը` վթարային: Առաջին գծում տեղադրված է 10 հենասյուն, ճոպանի հաստությունը 38մմ է: Երկրորդ գծի երկարությունը 1380 մետր է, ունի երկու տեղանոց 141 բազկաթոռ, ճանապարհի տեւողությունը` 7 րոպե, հենասյուների թիվը` 11, ճոպանի հաստությունը՝ 32մմ, հենասյուների առավելագույն բարձրությունը` 16,03 մետր, նվազագույնը` 4,5 մետր: Գծերի թողունակությունը համապատասխանաբար ժամում 1200 եւ 1500 մարդ է: Երրորդի շինարարությունն ու շահագործումը նախատեսված է 2005 թվականին: Երեկ ճոպանուղու բացման առիթով Ծաղկաձորում իսկական տոն էր: Ներկա էին նախագահ Ռոբերտ Քոչարյանը, նախարարներ, ԱԺ պատգամավորներ, հատուկ այդ նպատակով ժամանել էր նաեւ "Լայթներ" ընկերության տնօրեն Օսկար Թեռլինգը: Սպորտպետկոմի նախագահ Իշխան Զաքարյանը նշեց, որ հին ճոպանուղին արդեն իր դարն ապրել էր եւ դրա հետագա շահագործումն արդեն վտանգավոր էր դարձել: Մոտ 20 տարի խոսվում էր այն նորով փոխարինելու մասին, եւ այսօր դա արդեն իրականություն է: Նա շնորհակալություն հայտնեց շինարարներին, բոլոր այն կազմակերպություններին, գերատեսչություններին անհատներին, ովքեր մշտապես կամ առաջին իսկ անհրաժեշտության դեպքում կանգնել են իրենց կողքին: "Լայթների" տնօրենը, նշելով, որ իրենք ամեն տարի ամբողջ աշխարհում կառուցում են 100-ից ավելի ճոպանուղիներ, բավարարվածություն հայտնեց հայաստանցի մասնագետների կատարած աշխատանքի որակից՝ հատուկ ընդգծելով, որ երկու գծերն էլ համապատասխանում են ճոպանուղիների եվրոպական չափորոշիչներին: ՀԱՕԿ-ի նախագահ Գագիկ Ծառուկյանն իր խոսքում հիշեց անցած տարվա դեկտեմբերի 30-ը, երբ օլիմպիական ավանում բացվեցին ծածկած լողավազանն ու դրան կից մարզադահլիճը: "Այսօր մենք ներկա ենք այս հրաշակերտ ճոպանուղու բացմանը, որը մի շատ կարեւոր քայլ է Հայաստանում ձմեռային մարզաձեւերը զարգացնելու ճանապարհին, - ասաց նա: - Հիմա արդեն կարող ենք հաստատ համոզված լինել, որ մեր երկիրը կարող է շուրջտարի նաեւ տուրիզմը սպասարկող երկիր լինել":